Preke Exodus 12: 26,27
Geliefdes, genade en vrede vir u van God ons Vader en die Here Jesus Christus deur die kragtige werking van die Heilige Gees.
Skriflesing: Exodus 12.
TEKS: Kategismus Sondag 28. Exodus 12: 26, 27
En as julle kinders julle vra: Wat beteken die diens daar? dan moet julle sê: Dit is 'n paasoffer aan die HERE, wat by die huise van die kinders van Israel in Egipte verbygegaan het, toe Hy die Egiptenaars getref het, maar ons huise gered het.
Dit gaan hier oor verbondsonderrig! Wat beteken die diens daar? Dit is wat die kinders van die Israeliete aan hulle ouers moet vra aangaande die Pasga. Dan moet hulle aan hulle kinders verklaar dat die paasoffer ter ere van die Here is, want met die Tiende Plaag in Egipteland het die Here by die huise van die Israeliete verbygegaan en die Egiptenare getref met die dood.
Intussen het Christus van die Pasga die Nagmaal gemaak. As ons kinders aan ons vra: Wat beteken die Nagmaal? moet ons ook kan antwoord. Net soos die kinders van die Israeliete, het ons kinders ook die reg om te weet wat die Nagmaal en die Doop vir hulle beteken.
Daar is drie dinge t.o.v. die Nagmaal waaroor ons weer gaan besin:
1. Wie is die Gasheer van die Nagmaalmaaltyd?
2. Wat is die geestelike voedsel en drank tydens die maaltyd?
3. Wie is die genooide gaste?
'n Goeie verbondsonderrig is die waarborg dat ons kinders sal onthou waarom hulle gedoop is, en ook om hulle te laat verstaan wat die Nagmaal vir hulle beteken.
Dit sal ook help om hulle geloof te laat verdiep.
Vanselfsprekend sal hulle hulle dan deeglik voorberei vir wanneer hulle belydenis van hulle geloof moet aflê.
Onthou dat die aflegging van geloofsbelydenis aan hulle die toegang tot die gebruik van die Nagmaal verleen.
Om ons kinders te kan opvoed, is dit ook nodig dat ons volwassenes van tyd tot tyd opgeskerp word oor die betekenis van die Nagmaal. Wat is die Nagmaal?
Vir ons is die Nagmaal 'n openbare belydenis dat ons deel het aan die kruis, en daarom aan die dood en die opstanding van Christus.
Deur die Nagmaal ken ons die Here Jesus Christrus as die Here wat ons verlos het.
Hy het ons beveel om Nagmaal te vier. Daarom vier ons Nagmaal wanneer die Here Jesus Christus ons beveel om aan sy tafel te kom aansit om sy dood te vier.
Dit gaan met die Nagmaal ook presies net soos wat dit met enige ander ete gaan:
Die Gasheer reël alles.
Hy bepaal die plek vir die Nagmaal, soos wat Hy ook die plek bepaal het vir die laaste Pasga toe Hy die Nagmaal ingestel het.
Dat die Here die sakramente reël, is nie net iets wat ons in die Nuwe Testament geleer word nie.
Ons lees al in Deut. 16: 2 dat Israel die Pasga moes slag op die plek wat die Here uitgekies het om sy Naam daar te laat woon.
Net so ook met die Nagmaal.
Christus het sy kerk opgeroep om die Nagmaal te hou en om die voedsel en die drank te voorsien, en om die Tafel in sy Naam vir sy gaste gereed te maak.
Ons moet altyd onthou dat al is dit so dat die Nagmaal in die Kerk geskied, dit die Here Jesus Christus is wat die Nagmaal aanbied, en wat u beveel om aan sy eettafel aan te sit.
Juis omdat dit die maaltyd van die Here Jesus Christus is, moet die ouderlinge by u gaan huisbesoek doen.
Hulle moet in die Naam van Jesus Christus na u toe gaan, want die Here stuur die ouderlinge om u daarop te wys dat die Here sy tafel weer voorberei.
Hulle moet in die Naam van die Here toesien dat u moet kom aansit om die verlossing van u sondes te vier.
Daarom moet hulle ook oor u lewe toesig hou en toesien dat u lewe pas by die heiligheid van die Nagmaal.
Dieselfde geld ook van die predikant:
Dit is ook namens die Here dat die predikant by die tafel sê dat u moet toetree tot die tafel.
Die kerkraad of die dominee kan u nie uitnooi om Nagmaal te gebruik nie.
Daarom is dit is nie namens die kerkraad dat u genooi word nie.
Die Gasheer is die Here, en Hy alleen beveel u om Nagmaal te gebruik of weerhou mense van die Nagmaal.
Die kerkraad is maar net die instrument van die Here wat moet toesien dat al die middele daar is sodat die Nagmaal aangebied kan word.
Met die Nagmaal preek die Here Jesus Christus self vir ons. Kyk wat leer Hy alles:
Op 'n sigbare manier leer Hy ons van sy genade en dierbaarheid oor ons.
Hy laat ons as't ware die kruis sien, al leef ons so lank na die tyd van sy kruisiging.
Hy leer ons dat sy goedheid oor ons nie opgehou of verbygegaan het daardie dag op Golgotha nie.
Soos wat Hy ons nou nog deur die Nagmaal leer van sy lyde en sy sterwe, net so geld sy genade vandag nog oor ons.
Die bewys daarvoor is dat ons deel aan sy maaltyd soos wat ons deel aan sy liefde.
Verder leer Hy ons dat Hy die Hoëpriester van God is wat sy eie liggaam vir ons geoffer het, en sy bloed vir ons vergiet het. Die Bybel leer ons met verskillende gelykenisse wat gebeur het toe Christus vir ons gesterf het.
Daar staan dat Hy die Goeie Herder is wat sy lewe vir ons aflê.
Daar staan dat Hy Homself as 'n spyse berei, sodat ons wat voedsel en drank aan sy tafel kom nuttig, ons siele kan versadig en dat ons tot in ewigheid toe nie meer honger of dors sal hê nie.
Dink maar hier aan die dinge wat Hy die Samaritaanse vrou geleer het.
Die Gasheer van die Nagmaal is dus Hy wat sorg dat sy kinders nie geestelik honger ly nie.
2. Die geestelike spys en drank.
Ons kan byna sê dat daar twee soorte voedsel en drank aan die tafel is.
Ons eet in die eerste plek regte brood en drink wyn - dis fisies en liggaamlik.
Maar in die tweede plek word ons versadig met die bloed en vlees van Christus - dis geestelik.
In die Ou Testament mag die Israeliete nie van die vleis van die Sondoffer eet nie, en ook nie van die bloed van die geslagde dier gebruik het nie. Maar nou kom Christus in die Nuwe Testament en Hy verander dit: Hy sê: “eet en drink.” Is dit nie 'n groot voorreg nie?
Ons mag eet van die brood van die lewe en drink van die bloed van versoening.
Dit bewys dat ons deel daaraan.
Ons hoef daar niks voor te betaal nie. Alles kry ons verniet in God se genade.
Dit bewys aan ons dat ons ten volle 'n aandeel het aan alles wat Christus gedoen en verwerf het, en nie net aan een of twee van die dinge wat Hy verwerf het nie.
Besef u, gemeente, hoe oorvloedig God aan u uitdeel in Jesus Christus?
Hierdie geestelike spys en drank bevestig dat jy vergewing van sondes het.
Dit bevestig aan jou dat jy deel het aan die ewige lewe, soos wat jy deel het aan die kos wat jy eet.
Al wat ons moet doen is dat ons dit moet glo - en daarmee help Christus ook nog met die sigbare aanbieding van die Nagmaal.
Asof dit nie genoeg genade is wat God aan ons swakke mense bewys nie, gee Hy ook nog die Heilige Gees aan ons om in ons te kom woon.
Die Gees van God oortuig ons in hierdie geval dat ons een liggaam met Christus is.
Deur ons sondes van ons af weg te neem, neem Christus die afstand tussen ons en Hom weg, want dit het ons van Hom geskei.
Dan het ons so 'n eenheidsdeel aan Hom dat ons saam met Hom 'n maaltyd nuttig.
Daarme kan ons dit sien en beleef dat ons deel in al sy verlossingsweldade.
3. Die genooide gaste.
Wie is die gaste? Kom ons vra die vraag baie ernstiger: Wie is geregtig om aan die tafel te kom aansit wanneer Christus roep?
Die antwoord is: Christus roep my en almal wat glo.
Dis belangrik dat daar juis geskryf staan dat alle gelowiges sy dood moet vier.
Die klem lê daarop dat dit gelowiges is.
Dit gaan hier glad nie oor volmaakte mense nie. Almal wat glo, moet Nagmaal gebruik!
As jy volmaak sou wees het, jy mos nie versterking van jou geloof nodig nie.
As die Nagmaal vir volmaakte mense bedoel was, sou dit heeltemal anders aangebied gewees het, maar Christus bied ons Nagmaal juis so aan dat dit ons geloof moet versterk omdat ons onvolmaak is.
Ons almal het die Nagmaal nodig:
Christus nooi mense na die tafel toe wat swak is in hulle geloof:
mense wat weet van hulle swakhede.
Maar mense wat bid vir genade.
Dit is mos wat 'n gelowige is:
Dis 'n mens wat verblind word deur die sonde, maar wat nie volhard in die sonde nie.
Hy stry in die Naam van die Here om sy sondes te oorwin.
Die sondige mense word gereinigdes gemaak deur Jesus Christus:
Hulle ontvang vergewing van sondes.
As gevolg daarvan kom woon die Heilige Gees in hulle.
Hulle is die mense aan wie Jesus Christus deur die gebruik van die Nagmaal hulle saligheid verseël.
Geliefdes, wanneer u weer voorberei om Jesus se dood te herdenk, wat gaan die Nagmaal aan u doen?
Gaan dit u geloof bevestig en versterk, dat u die nabyheid van God kan aanvoel?
Die verlossing van sondes is nou reeds geldig, daarom bevestig die Nagmaal aan u dat u die lewe het tot in ewigheid.
Ons moet egter steeds boetvaardig bid vir vergewing van sondes wat ons doen.
Ons moet ook elke oomblik smag na die genade van die Here.
As u dan al die beloftes van God glo, weet dan dat u 'n uitverkorene is, en dat al die beloftes van die Nagmaal u deel is.
Wees dan versterk in u Gees, want God gaan elke keer as u Nagmaal vier, deur die gebruik van die Nagmaal weer u geloof versterk sodat u altyd blymoedig en verseker van die ewige lewe mag wees.
Kom ons lees Kategismus Sondag 28 saam, waar hierdie hele preek in ons belydenis saamgevat staan.
Skrifberyming 22: 1, 2, 5.
Datum: 29 September 2002.